《马虚中柳城春色图》
元代·龚璛

城中尘头十丈高，欲画春风风怒号。佩霞仙人骑鹤背，却度太虚观乐郊。

当时丹青争出色，借与天公动摇碧。上流老子馀旧踪，恒大将军亦曾植。

树犹如此我何堪，莫学江南系船客。雉堞平成天下平，有情有思弄春晴，隔叶睍睆黄鹂声。

作者简介：璛字子敬，宋司农卿潗之子，自高邮再徙平江，家焉。宋亡，例遣北上，潗行至莘县，不食卒，璛悲不自胜，叹曰：国亡家破，吾兄弟不能力振门户，独不可为儒以自奋邪！与其弟理刻苦于学。戴帅初、仇仁近、胡汲仲皆与为忘年交，声誉籍甚。人称曰「两龚」，以比汉「两龚」云。